CELEX: 52020PC0659
Language: sl
Date: 2020-12-08
Title: Predlog SKLEP SVETA o stališču, ki se v imenu Evropske unije zastopa na ponovno sklicanem triinšestdesetem zasedanju Komisije ZN za droge o vključitvi substanc v tabele v okviru Enotne konvencije o mamilih iz leta 1961, kakor je bila spremenjena s Protokolom iz leta 1972, in Konvencije o psihotropnih substancah iz leta 1971

EVROPSKA KOMISIJA
            Bruselj, 8.12.2020
            COM(2020) 659 final/2
            2020/0296(NLE)
            COM(2020) 659 final of 16.10.2020 downgraded on 8.12.2020.
            Predlog
            SKLEP SVETA
            o stališču, ki se v imenu Evropske unije zastopa na ponovno sklicanem triinšestdesetem zasedanju Komisije ZN za droge o vključitvi substanc v tabele v okviru Enotne konvencije o mamilih iz leta 1961, kakor je bila spremenjena s Protokolom iz leta 1972, in Konvencije o psihotropnih substancah iz leta 1971
            
               
         
         
            
               OBRAZLOŽITVENI MEMORANDUM
            
            
               1.Predmet urejanja predloga
            
            
               Ta predlog se nanaša na sklep o določitvi stališča, ki se zastopa v imenu Unije na ponovno sklicanem 63. zasedanju Komisije ZN za droge o vključitvi substanc v tabele v okviru Enotne konvencije ZN o mamilih iz leta 1961, kakor je bila spremenjena s Protokolom iz leta 1972, in Konvencije ZN o psihotropnih substancah iz leta 1971. Ponovno sklicano 63. zasedanje Komisije ZN za droge bo predvidoma potekalo 3. in 4. decembra 2020.
            
            
               2.Ozadje predloga
            
            
               2.1 Enotna konvencija ZN o mamilih iz leta 1961, kakor je bila spremenjena s Protokolom iz leta 1972, in Konvencija ZN o psihotropnih substancah iz leta 1971
            
            
               Cilj Enotne konvencije Združenih narodov (v nadaljnjem besedilu: ZN) o mamilih iz leta 1961, kakor je bila spremenjena s Protokolom iz leta 1972 (v nadaljnjem besedilu: Konvencija o mamilih)
                  1
               , je boj proti zlorabi drog z usklajenimi mednarodnimi ukrepi. Obstajata dve vrsti intervencije in nadzora, ki se dopolnjujeta. Po eni strani si Konvencija prizadeva omejiti posedovanje, uporabo, trgovino, distribucijo, uvoz, izvoz, izdelovanje in proizvodnjo drog izključno na medicinske in znanstvene namene. Po drugi strani gre za boj proti prometu s prepovedanimi drogami, in sicer v okviru mednarodnega sodelovanja, namenjenega odvračanju preprodajalcev drog od trgovine z drogami.
            
            
               S Konvencijo ZN o psihotropnih substancah iz leta 1971 (v nadaljnjem besedilu: Konvencija o psihotropnih substancah)
                  2
                je bil vzpostavljen mednarodni sistem nadzora nad psihotropnimi substancami. Konvencija je bila odziv na diverzifikacijo in razširitev spektra prepovedanih drog in z njo je bil uveden nadzor nad številnimi sintetičnimi drogami glede na njihov potencial za zlorabo na eni strani in njihovo terapevtsko vrednost na drugi.
            
            
               Vse države članice EU so pogodbenice konvencij, pri čemer Unija ni pogodbenica. 
            
            
               2.2Komisija ZN za droge 
            
            
               Komisija ZN za droge (v nadaljnjem besedilu: CND) je komisija Ekonomskega in socialnega sveta ZN (v nadaljnjem besedilu: ECOSOC), njene naloge in pristojnosti pa so med drugim določene v obeh konvencijah. Sestavljena je iz 53 držav članic ZN, ki jih izvoli ECOSOC. Decembra 2020 bo med članicami CND z glasovalno pravico 12 držav članic EU
                  3
               . Unija ima v CND status opazovalke. 
            
            
               2.3Predvideni akt Komisije ZN za droge
            
            
               CND na podlagi priporočil Svetovne zdravstvene organizacije (v nadaljnjem besedilu: SZO), ki ji svetuje Strokovni odbor za odvisnost od drog, redno spreminja seznam substanc, ki je priložen konvencijama. 
            
            
               Svetovna zdravstvena organizacija je 24. januarja 2019 generalnemu sekretarju ZN
                  4
                predložila šest priporočil iz kritičnega pregleda, ki je bil izveden na 41. zasedanju Strokovnega odbora za odvisnost od drog v zvezi s kanabisom in s kanabisom povezanimi substancami. 
            
            
               CND je 4. marca 2020
                  5
                sklenila, da bo glasovanje o priporočilih odložila na ponovno sklicano 63. zasedanje, ki bo predvidoma potekalo 3. in 4. decembra 2020 na Dunaju. 
            
            
               3.Stališče, ki se zastopa v imenu Unije
            
            
               Spremembe tabel konvencij neposredno vplivajo na področje uporabe prava Unije na področju nadzora nad drogami za vse države članice. Člen 1(1)(a) Okvirnega sklepa Sveta 2004/757/PNZ z dne 25. oktobra 2004 o opredelitvi minimalnih določb glede elementov kaznivih dejanj in kazni na področju nedovoljenega prometa s prepovedanimi drogami
                  6
                (v nadaljnjem besedilu: Okvirni sklep) določa, da je v tem okvirnem sklepu „prepovedana droga“ substanca, zajeta bodisi v Konvenciji o mamilih bodisi v Konvenciji o psihotropnih substancah, ter vsaka substanca, navedena v Prilogi k Okvirnemu sklepu. Okvirni sklep se zato uporablja za substance, navedene v tabelah, priloženih Konvenciji o mamilih in Konvenciji o psihotropnih substancah. Zato vse spremembe tabel, priloženih tema konvencijama, neposredno vplivajo na skupna pravila EU in spreminjajo njihovo področje uporabe v skladu s členom 3(2) Pogodbe o delovanju Evropske unije (PDEU). To velja ne glede na to, ali je bil za zadevno substanco že uveden nadzor po vsej Uniji.
            
            
               Kanabis in s kanabisom povezane substance, ki so bili predmet kritičnega pregleda z 41. zasedanja Strokovnega odbora za odvisnost od drog ter šestih priporočil SZO z dne 24. januarja 2019, se na mednarodni ravni trenutno nadzorujejo na podlagi Konvencije o mamilih ali Konvencije o psihotropnih substancah:
            
            
               –„kanabis in kanabisova smola“ sta vključena v Tabelo I Konvencije o mamilih. Poleg tega sta „kanabis in kanabisova smola“ vključena tudi v Tabelo IV Konvencije o mamilih, ki vsebuje substance, ki se štejejo za posebej nevarne; 
            
            
               –dronabinol (delta-9-tetrahidrokanabinol) je vključen v Tabelo II Konvencije o psihotropnih substancah;
            
         
         
            
               –tetrahidrokanabinol (izomeri delta-9-tetrahidrokanabinola) je vključen v Tabelo I Konvencije o psihotropnih substancah; 
            
            
               –„ekstrakti in tinkture kanabisa“ so vključeni v Tabelo I Konvencije o mamilih;
            
            
               –„pripravki iz kanabidiola“ so pod nadzorom pod vnosom „ekstrakti in tinkture kanabisa“ v Tabeli I Konvencije o mamilih;
            
            
               –„farmacevtski pripravki iz kanabisa in dronabinola“ so pod nadzorom kot pripravki, ki temeljijo na kanabisu, v Tabeli I Enotne konvencije o mamilih ali kot pripravki, pri katerih je uporabljen sintetični delta-9-tetrahidrokanabinol, v Tabeli II Konvencije o psihotropnih substancah.
            
            
               Predlog Komisije za stališče Unije je podprto z dokazi. Temelji na razpoložljivih dokumentih za zasedanja Strokovnega odbora SZO za odvisnost od drog, na odgovorih, ki so jih na 4. in 5. vmesnem zasedanju CND, ki sta potekali 24. junija 2019 ter 23. septembra 2019, v okviru svojih pristojnosti
                  7
                podali Svetovna zdravstvena organizacija, Mednarodna uprava za kontrolo narkotikov (v nadaljnjem besedilu: INCB) in Urad Združenih narodov za droge in kriminal (v nadaljnjem besedilu: UNODC), na analizi učinka priporočil SZO s strani INCB
                  8
                ter na tematskih razpravah, ki jih je CND organizirala 25. in 26. junija in 24. in 25. avgusta
                  9
               . Prav tako upošteva izmenjave z državami članicami v Horizontalni delovni skupini za droge in delo Evropskega centra za spremljanje drog in zasvojenosti z drogami (v nadaljnjem besedilu: EMCDDA) na tem področju. 
            
            
               Predlog Komisije za stališče Unije predlaga, da se podprejo le nekatera priporočila SZO, ki odražajo razvoj znanstvenih spoznanj v zvezi z njimi in ne bi povzročila bistvene spremembe nadzora nad temi substancami. 
            
            
               Nasprotno pa je za več priporočil značilno pomanjkanje jasnosti v zvezi z njihovimi pravnimi in praktičnimi posledicami ter posledicami v smislu novih nadzornih ukrepov ali pomanjkanja teh ukrepov. Predlog Komisije za stališče Unije zato predlaga nasprotovanje tem priporočilom. 
            
            
               Unija mora oblikovati svoje stališče za zasedanje CND, ko bo sklicano, da se sprejme odločitev o vključitvi substanc v tabele. To stališče bi morale zaradi omejitev, ki jih prinaša status Unije kot opazovalke, izraziti države članice, ki bodo decembra 2020 članice CND, pri čemer nastopijo skupaj v interesu Unije v okviru CND. Unija ni pogodbenica teh konvencij, ima pa izključno pristojnost na tem področju.
            
            
               Zato Komisija predlaga, da stališče Unije v imenu Evropske unije izrazijo države članice, ki bodo decembra 2020 članice CND, na ponovno sklicanem 63. zasedanju CND o vključitvi substanc v tabele Konvencije o mamilih in Konvencije o psihotropnih substancah. Komisija tokrat šestič predstavlja takšen osnutek predloga za stališče Unije
                  10
               . Svet je sprejel stališča Unije
                  11
               , kar je EU omogočilo enotno nastopanje na prejšnjih zasedanjih CND v zvezi z vključitvijo substanc v tabele na mednarodni ravni, saj so države članice, ki sodelujejo v CND, glasovale v skladu s sprejetim stališčem Unije.
            
            
               4.Pravna podlaga
            
            
               4.1.Postopkovna pravna podlaga
            
            
               Člen 218(9) Pogodbe o delovanju Evropske unije (v nadaljnjem besedilu: PDEU) ureja sklepe o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
            
            
               Člen 218(9) PDEU se uporablja ne glede na to, ali je Unija članica organa ali pogodbenica sporazuma
                  12
               . Pojem „akti s pravnim učinkom“ vključuje tudi akte, ki imajo pravni učinek zaradi pravil mednarodnega prava, ki veljajo za zadevni organ. Vključuje tudi instrumente, ki nimajo zavezujočega učinka v mednarodnem pravu, a lahko „odločilno vpliva[jo] na vsebino ureditve, ki jo [sprejme] zakonodajalec Unije“
                  13
               .
            
            
               CND je glede na to, da je organ, ki ga je ustanovil Ekonomski in socialni svet ZN in da so mu dodeljene posebne naloge v okviru Konvencije o mamilih in Konvencije o psihotropnih substancah, v smislu tega člena „organ, ustanovljen s sporazumom“.
            
            
               Sklepi CND o vključitvi v tabele so „akti s pravnim učinkom“ v smislu člena 218(9) PDEU. V skladu s Konvencijo o mamilih in Konvencijo o psihotropnih substancah so sklepi CND samodejno zavezujoči, razen če pogodbenica ne predloži sklepa za pregled svetu ECOSOC v ustreznem roku
                  14
               . Sklepi ECOSOC v zvezi s tem so dokončni. Sklepi CND o vključitvi v tabele imajo tudi pravne učinke v pravnem redu EU v skladu s pravom Unije, saj lahko odločilno vplivajo na zakonodajo EU, na primer Okvirni sklep Sveta 2004/757/PNZ. Spremembe tabel Konvencij neposredno vplivajo na področje uporabe tega pravnega instrumenta EU.
            
            
               Predvideni akt ne dopolnjuje ali spreminja institucionalnega okvira Sporazuma.
            
            
               Postopkovna pravna podlaga za predlagani sklep je zato člen 218(9) PDEU.
            
            
               4.2.Materialna pravna podlaga
            
            
               Materialna pravna podlaga za sklep po členu 218(9) PDEU je odvisna predvsem od cilja in vsebine predvidenega akta, glede katerega naj bi se v imenu Unije zastopalo stališče. 
            
            
               Glavni cilj in vsebina predvidenega akta se nanašata na nedovoljen promet s prepovedanimi drogami.
            
         
         
            
               Zato je materialna pravna podlaga predlaganega sklepa člen 83(1) PDEU, ki opredeljuje nedovoljen promet s prepovedanimi drogami kot eno od oblik kriminala s posebnimi čezmejnimi posledicami ter pooblašča Evropski parlament in Svet, da določita minimalna pravila glede opredelitve kaznivih dejanj in sankcij na področju nedovoljenega prometa s prepovedanimi drogami. 
            
            
               4.3.Načelo neobveznega sodelovanja
            
            
               Za Dansko je zavezujoč Okvirni sklep Sveta 2004/757/PNZ, kakor se uporablja do 22. novembra 2018 in ki v členu 1 določa, da „prepovedane droge“ pomenijo vse substance, zajete bodisi v Konvenciji o mamilih bodisi v Konvenciji o psihotropnih substancah. 
            
            
               Ker sklepi CND o vključitvi v tabele vplivajo na skupna pravila na področju nedovoljenega prometa s prepovedanimi drogami, ki so za Dansko zavezujoča, Danska sodeluje pri sprejetju sklepa Sveta o določitvi stališča, ki se zastopa v imenu Unije ob sprejetju takšnih sklepov o vključitvi v tabele.
            
            
               4.4.Zaključek
            
            
               Pravna podlaga za ta predlog je člen 83(1) v povezavi s členom 218(9) PDEU.
            
            
               5.PRORAČUNSKE POSLEDICE
            
            
               Proračunskih posledic ni.
            
            
               2020/0296 (NLE)
            
            
               Predlog
            
            
               SKLEP SVETA
            
            
               o stališču, ki se v imenu Evropske unije zastopa na ponovno sklicanem triinšestdesetem zasedanju Komisije ZN za droge o vključitvi substanc v tabele v okviru Enotne konvencije o mamilih iz leta 1961, kakor je bila spremenjena s Protokolom iz leta 1972, in Konvencije o psihotropnih substancah iz leta 1971
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 83(1) v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Enotna konvencija Združenih narodov (ZN) o mamilih iz leta 1961, kakor je bila spremenjena s Protokolom iz leta 1972
                  15
                (v nadaljnjem besedilu: Konvencija o mamilih), je začela veljati 8. avgusta 1975. 
            
            
               (2)V skladu s členom 3 Konvencije o mamilih se lahko Komisija ZN za droge odloči, da v tabele iz navedene konvencije doda nove substance. Tabele lahko spreminja samo v skladu s priporočili Svetovne zdravstvene organizacije (SZO), lahko pa se tudi odloči, da sprememb, ki jih priporoča SZO, ne bo uveljavila.
            
            
               (3)Konvencija ZN o psihotropnih substancah iz leta 1971 (v nadaljnjem besedilu: Konvencija o psihotropnih substancah)
                  16
                je začela veljati 16. avgusta 1976.
            
            
               (4)V skladu s členom 2 Konvencije o psihotropnih substancah se lahko Komisija ZN za droge na podlagi priporočil SZO odloči, da v tabele iz navedene konvencije doda substance ali da jih iz njih črta. Ima široka diskrecijska pooblastila, v okviru katerih lahko upošteva gospodarske, socialne, pravne, upravne in druge dejavnike, ne sme pa ravnati samovoljno. 
            
         
         
            
               (5)Spremembe tabel obeh konvencij neposredno vplivajo na področje uporabe prava Unije na področju nadzora nad drogami. Okvirni sklep Sveta 2004/757/PNZ
                  17
                se uporablja za substance, navedene v tabelah, priloženih navedenima konvencijama. Zato vse spremembe tabel iz navedenih konvencij neposredno vplivajo na skupna pravila Unije in spreminjajo njihovo področje uporabe v skladu s členom 3(2) Pogodbe o delovanju Evropske unije (PDEU).
            
            
               (6)Komisija ZN za droge bo na ponovno sklicanem triinšestdesetem zasedanju, ki bo potekalo 3. in 4. decembra 2020 na Dunaju, sprejela sklepe v zvezi s kanabisom in s kanabisom povezanimi substancami, ki so že pod nadzorom na podlagi Konvencije o mamilih ali Konvencije o psihotropnih substancah. 
            
            
               (7)Unija ni pogodbenica zadevnih konvencij ZN. Ima status opazovalke v Komisiji ZN za droge, v kateri bo imelo decembra 2020 dvanajst držav članic glasovalno pravico
                  18
               . Zato je treba te države članice pooblastiti, da izrazijo stališče Unije o vključitvi substanc v tabele Konvencije o mamilih in Konvencije o psihotropnih substancah, saj odločitve o vključevanju substanc na mednarodni ravni v tabele konvencij spadajo v izključno pristojnost Unije. 
            
            
               (8)SZO je 24. januarja 2019
                  19
                predložila šest priporočil iz kritičnega pregleda, ki je bil izveden na 41. zasedanju Strokovnega odbora za odvisnost od drog (v nadaljnjem besedilu: Strokovni odbor SZO) v zvezi s kanabisom in s kanabisom povezanimi substancami. Namen teh priporočil ni dovoliti rekreativno uporabo kanabisa ali s kanabisom povezanih substanc.
            
            
               (9)Glede na oceno Strokovnega odbora SZO ni zelo verjetno, da bi kanabis in kanabisova smola povzročila škodljive učinke, podobne učinkom drugih substanc v Tabeli IV Konvencije o mamilih. Poleg tega so pripravki iz kanabisa pokazali terapevtski potencial za zdravljenje bolečin in drugih zdravstvenih stanj, kot sta epilepsija in spastičnost, povezana z multiplo sklerozo. 
            
            
               (10)Svetovna zdravstvena organizacija je menila, da bi morala biti kanabis in kanabisova smola vključena na ravni nadzora, ki bo preprečevala škodo, ki jo povzroča uporaba kanabisa, hkrati pa ne bo ovirala dostopa do uporabe ter raziskav in razvoja s kanabisom povezanih pripravkov za medicinsko uporabo. SZO je zato sklenila, da vključitev kanabisa in kanabisove smole v Tabelo IV ni v skladu z merili za uvrstitev droge v Tabelo IV.
            
            
               (11)Navedeno priporočilo ne pomeni spremembe mednarodne ravni nadzora nad kanabisom in kanabisovo smolo. V njem je ustrezno upoštevan znanstveni razvoj na tem področju od prvega vnosa kanabisa in kanabisove smole v Konvencijo o mamilih. Črtanje kanabisa in kanabisove smole iz Tabele IV Konvencije o mamilih bi koristilo razvoju skupnega znanja o terapevtski uporabnosti in morebitnih škodljivih učinkih kanabisa.  
            
            
               (12)Zato bi moralo stališče Unije biti, da se kanabis in kanabisova smola črtata iz Tabele IV Konvencije o mamilih. 
            
            
               (13)V skladu z oceno Strokovnega odbora SZO lahko delta-9-tetrahidrokanabinol in njegov aktivni stereoizomer dronabinol, zlasti v nezakonito pridobljenih oblikah visoke stopnje čistosti, povzročita škodljive učinke, odvisnost in potencial zlorabe, ki je vsaj tako velik kot pri kanabisu, ki je uvrščen v Tabelo I Konvencije o mamilih. Substanca, ki se lahko podobno zlorablja in ima podobne škodljive učinke kot substanca, ki je že vključena v Konvencijo o mamilih, bi bila običajno vključena na enak način kot navedena substanca. Ker se delta-9-tetrahidrokanabinol lahko zlorablja podobno kot kanabis in ima podobne škodljive učinke, izpolnjuje merila za vključitev v Tabelo I Konvencije o mamilih. 
            
            
               (14)Poleg tega bi po mnenju SZO uvrstitev delta-9-tetrahidrokanabinola v isto konvencijo in v isto tabelo kot kanabis, tj. Tabelo I Konvencije o mamilih, zelo olajšala izvajanje nadzornih ukrepov konvencij v državah članicah. Zato je SZO priporočila, da se delta-9-tetrahidrokanabinol in njegov aktivni stereoizomer dronabinol uvrstita v Tabelo I Konvencije o mamilih ter da se, če bo to priporočilo sprejeto, črtata iz Tabele II Konvencije o psihotropnih substancah.
            
            
               (15)Navedeno priporočilo ne pomeni spremembe ravni mednarodnega nadzora nad delta-9-tetrahidrokanabinolom in njegovim aktivnim stereoizomerom dronabinolom. Lahko bi tudi olajšalo izvajanje nadzornih ukrepov v državah članicah.
            
            
               (16)Zato bi moralo stališče Unije biti, da se delta-9-tetrahidrokanabinol in njegov aktivni stereoizomer dronabinol dodata v Tabelo I Konvencije o mamilih ter, če bo navedeno priporočilo sprejeto, črtata iz Tabele II Konvencije o psihotropnih substancah. 
            
            
               (17)V skladu z oceno Strokovnega odbora SZO uporabatetrahidrokanabinola (izomeri delta-9-tetrahidrokanabinola), ki je uvrščen v Tabelo I Konvencije o psihotropnih substancah, ne pomeni zlorabe in nima škodljivih učinkov, podobnih tistim, ki so povezani z delta-9-tetrahidrokanabinolom, vendar je zaradi kemične podobnosti vsakega od šestih izomerov z delta-9-tetrahidrokanabinolom z uporabo standardnih metod kemijske analize zelo težko razlikovati med temi šestimi izomeri in delta-9-tetrahidrokanabinolom. Poleg tega bi uvrstitev teh šestih izomerov v isto konvencijo in v isto tabelo kot delta-9-tetrahidrokanabinol, tj. Tabelo I Konvencije o mamilih, olajšala izvajanje mednarodnega nadzora nad delta-9-tetrahidrokanabinolom, državam članicam pa bi pomagala pri izvajanju nadzornih ukrepov na državni ravni. Zato je SZO priporočila, da se tetrahidrokanabinol (izomeri delta-9-tetrahidrokanabinola) doda v Tabelo I Konvencije o mamilih, pod pogojem, da CND sprejme priporočilo, da se dronabinol in njegovi stereoizomeri (delta-9-tetrahidrokanabinol) dodajo v Tabelo I Konvencije o mamilih ter, če bo to priporočilo sprejeto, da se črtajo iz Tabele I Konvencije o psihotropnih substancah.
            
            
               (18)Navedeno priporočilo ne pomeni spremembe mednarodne ravni nadzora nad tetrahidrokanabinolom (izomeri delta-9-tetrahidrokanabinola). Je v skladu z načeli boljšega pravnega urejanja in bi lahko olajšalo izvajanje nadzornih ukrepov v državah članicah.
            
            
               (19)Zato bi moralo stališče Unije biti, da se tetrahidrokanabinol (izomeri delta-9-tetrahidrokanabinola) doda v Tabelo I Konvencije o mamilih, pod pogojem, da CND sprejme priporočilo, da se dronabinol in njegovi stereoizomeri (delta-9-tetrahidrokanabinol) dodajo v Tabelo I Konvencije o mamilih ter, če bo navedeno priporočilo sprejeto, da se črtajo iz Tabele I Konvencije o psihotropnih substancah.
            
            
               (20)Da bi se zagotovila skladnost vključitve delta-9-tetrahidrokanabinola in njegovih aktivnih stereoizomerov dronabinola ter tetrahidrokanabinola (izomerov delta-9-tetrahidrokanabinola) v tabele in da se prepreči tveganje, da bi bila katera koli od teh substanc uvrščena v tabele Konvencije o mamilih in Konvencije o psihotropnih substancah, bi moralo biti državam članicam omogočeno, da v zvezi s temi substancami s skupnim glasovanjem izrazijo stališče Unije.
            
            
               (21)V skladu z oceno Strokovnega odbora SZO je variabilnost psihoaktivnih lastnosti ekstraktov in tinktur kanabisa, kot so navedeni v Konvenciji o mamilih, v glavnem posledica razlik v koncentracijah delta-9-tetrahidrokanabinola, ki jih vsebujejo ti ekstrakti in tinkture. Nekateri ekstrakti in tinkture kanabisa brez psihoaktivnih lastnosti, ki vsebujejo predvsem kanabidiol, imajo obetavno terapevtsko uporabo. Dejstvo, da se različni pripravki z variabilno koncentracijo delta-9-tetrahidrokanabinola nadzorujejo pod istim vnosom „ekstrakti in tinkture“ in v isti tabeli, je izziv za odgovorne organe, ki izvajajo nadzorne ukrepe v državah. Poleg tega lahko opredelitev pripravkov v skladu s Konvencijo o mamilih zajema vse izdelke, ki so „ekstrakti in tinkture“ kanabisa, kot „pripravke“ iz kanabisa, če se bo upoštevalo priporočilo Strokovnega odbora SZO, da se dronabinol prestavi v Tabelo I Konvencije o mamilih, pa tudi kot „pripravke“ iz dronabinola in njegovih stereoizomerov. Zato je SZO priporočila, da je treba ekstrakte in tinkture črtati iz Tabele I Konvencije o mamilih. 
            
            
               (22)Informacije, ki jih je SZO predložila po izdaji tega priporočila
                  20
               , in analiza učinka tega priporočila, ki jo je opravila Mednarodna uprava za kontrolo narkotikov (INCB),
                  21
                pojasnjujejo, da to priporočilo ne pomeni spremembe mednarodne ravni nadzora nad ekstrakti in tinkturami kanabisa, prav tako ni pričakovati, da bi priporočilo vplivalo na obveznosti držav članic glede nadzora in/ali poročanja. Poleg tega bo sprememba zagotovila večjo zanesljivost nadzora nad izdelki, pridobljenimi brez uporabe topila, ampak z uporabo toplote in tlaka.
            
            
               (23)Zato bi moralo biti stališče Unije, da bi bilo treba glasovati o priporočilu za črtanje „ekstraktov in tinktur“ iz Tabele I Konvencije o mamilih. 
            
            
               (24)V skladu z oceno Strokovnega odbora SZO je kanabidiol vsebovan v kanabisu in kanabisovi smoli, vendar nima psihoaktivnih lastnosti ter nima potenciala za zlorabo in ne povzroča odvisnosti. Nima bistvenih škodljivih učinkov. Poleg tega se je izkazalo, da je kanabidiol učinkovit pri obvladovanju nekaterih epileptičnih motenj, odpornih na zdravljenje, ki se pojavljajo pri otrocih. 
            
         
         
            
               (25)SZO je navedla, da bodo zdravila brez psihoaktivnih učinkov, ki se proizvajajo kot pripravki iz rastline kanabis, vsebovala sledi delta-9-tetrahidrokanabinola, in priznala, da je lahko kemijska analiza delta-9-tetrahidrokanabinola s točnostjo do 0,15 % natančno težavna za nekatere države članice. Zato je SZO priporočila, da se v Tabelo I Konvencije o mamilih doda naslednja opomba: „Pripravki, ki vsebujejo pretežno kanabidiol in ne več kot 0,2 % delta-9-tetrahidrokanabinola, niso pod mednarodnim nadzorom.“
            
            
               (26)Vendar bi navedeno priporočilo znižalo sedanjo raven nadzora nad temi pripravki, določitev mejne vrednosti 0,2 odstotka ni zadostno podprta z znanstvenimi dokazi, besedilo priporočila ne izključuje morebitnih različnih razlag v zvezi z načinom izračuna 0,2 odstotka, tehnično izvajanje ukrepa pa bo težavno zaradi tehničnih in upravnih zmogljivosti. Različno obravnavanje kanabidiola v primerjavi z drugimi kanabinoidi ni v skladu z obstoječo strukturo tabel konvencij. Priporočilo, kot je bilo oblikovano, ne zagotavlja potrebne pravne varnosti in ne predstavlja ustrezne rešitve za kanabidiol.
            
            
               (27)Zato bi moralo biti stališče Unije, da bi bilo treba glasovati proti priporočilu, da se doda opomba v zvezi s „pripravki, ki vsebujejo pretežno kanabidiol in ne več kot 0,2 % delta-9-tetrahidrokanabinola“ pri vnosu za kanabis in kanabisovo smolo v Tabeli I Konvencije o mamilih. 
            
            
               (28)Poleg tega je SZO glede na to, da naj bi imel kanabidiol uporabe visoke vrednosti, na primer v zdravstvenem, kozmetičnem in živilskem sektorju, ter glede na gospodarski in okoljski potencial gojenja industrijske konoplje pozvana, naj nemudoma predlaga revidirano priporočilo, da se določi ustrezna raven mednarodnega nadzora nad kanabidiolom, vključno z možnostjo izvzetja iz takega nadzora.   
            
            
               (29)V skladu z oceno Strokovnega odbora SZO zdravila, ki vsebujejo delta-9-tetrahidrokanabinol, niso povezana s težavami zaradi zlorabe in odvisnosti ter se ne uporabljajo za nemedicinske namene. Po mnenju SZO so taki pripravki oblikovani tako, da se jih verjetno ne zlorablja, in ni dokazov o dejanski zlorabi ali škodljivih učinkih v obsegu, ki bi upravičil trenutno raven nadzora, povezano s Tabelo I Konvencije o mamilih, ali raven nadzora, povezano s Tabelo II Konvencije o psihotropnih substancah. Zato je SZO priporočila, da je „pripravke, proizvedene s kemično sintezo ali kot pripravek iz kanabisa, ki so opredeljeni kot farmacevtski pripravki z enim ali več drugimi sestavinami na tak način, da delta-9-tetrahidrokanabinola ni mogoče ponovno osamiti z lahko dostopnimi sredstvi ali v količinah, ki bi lahko pomenile tveganje za javno zdravje“, treba dodati v Tabelo III Konvencije o mamilih. 
            
            
               (30)Vendar besedilo navedenega priporočila v zvezi s „farmacevtskimi“ pripravki ne temelji na nobenem opredeljenem izrazu v skladu s Konvencijo o mamilih. Poleg tega bi navedeno priporočilo lahko pomenilo dodatno regulativno breme za države članice, ki bi morale opredeliti pojme, uporabljene v tem priporočilu, da bi zagotovile njegovo enotno uporabo, in bi morale za vsak izdelek preveriti, ali je pogoj, da ga ni mogoče ponovno osamiti, „z lahko dostopnimi sredstvi“ izpolnjen ali ne. 
            
            
               (31)Zato bi moralo stališče Unije biti, da se glasuje proti priporočilu, da se dodajo „pripravki, proizvedeni s kemično sintezo ali kot pripravek kanabisa, ki so opredeljeni kot farmacevtski pripravki z enim ali več drugimi sestavinami na tak način, da delta-9-tetrahidrokanabinola (dronabinola) ni mogoče ponovno osamiti z lahko dostopnimi sredstvi ali v količinah, ki bi lahko pomenile tveganje za javno zdravje“, v Tabelo III Konvencije o mamilih. 
            
            
               (32)Primerno je določiti stališče, ki se zastopa v imenu Unije v Komisiji ZN za droge, saj bodo sklepi o različnih sklepih o vključitvi v tabele v zvezi s kanabisom in s kanabisom povezanimi substancami lahko odločilno vplivali na vsebino prava Unije, na primer na Okvirni sklep 2004/757/PNZ.
            
            
               (33)Stališče Unije izrazijo države članice, ki so članice Komisije ZN za droge, pri čemer nastopijo skupaj.
            
            
               (34)Okvirni sklep 2004/757/PNZ je za Dansko zavezujoč, zato Danska sodeluje pri sprejetju in uporabi tega sklepa.
            
            
               (35)Okvirni sklep 2004/757/PNZ je za Irsko zavezujoč, zato Irska sodeluje pri sprejetju in uporabi tega sklepa.
            
            
               SPREJEL NASLEDNJI SKLEP:
            
            
               Člen 1
            
            
               Stališče, ki se v imenu Unije zastopa na ponovno sklicanem triinšestdesetem zasedanju Komisije ZN za droge 3. in 4. decembra 2020, ko naj bi navedeni organ sprejel sklepe o vključitvi dodatnih substanc ali njihovem črtanju iz tabel Enotne konvencije Združenih narodov o mamilih iz leta 1961, kakor je bila spremenjena s Protokolom iz leta 1972, in Konvencije Združenih narodov o psihotropnih substancah iz leta 1971, je določeno v Prilogi k temu sklepu.
            
            
               Člen 2
            
            
               Stališče iz člena 1 izrazijo države članice, ki so članice Komisije ZN za droge, pri čemer nastopijo skupaj.
            
            
               Člen 3 
            
            
               Ta sklep je naslovljen na države članice v skladu s Pogodbama.
            
            
            
               V Bruslju,
            
         
         
            
               
                     Za Svet
               
               
                     Predsednik
               
            
         
         
            
                  
                     (1)
                  
                        Zbirka pogodb Združenih narodov, zvezek 978, št. 14152.
               
               
                  
                     (2)
                  
                        Zbirka pogodb Združenih narodov, zvezek 1019, št. 14956.
               
               
                  
                     (3)
                  
                        Od 1. januarja 2020 je med članicami CND z glasovalno pravico naslednjih 12 držav članic EU: Avstrija, Belgija, Češka, Francija, Hrvaška, Italija, Madžarska, Nemčija, Nizozemska, Poljska, Španija in Švedska.
               
               
                  
                     (4)
                  
                        
                  https://www.who.int/medicines/access/controlled-substances/UNSG_letter_ECDD41_recommendations_cannabis_24Jan19.pdf?ua=1
                  . SZO je 5. avgusta 2020 poslala dopis Uradu generalnega sekretarja ZN, v katerem je pojasnila, da bi bilo treba izraz „ki vsebuje[jo] delta-9-tetrahidrokanabinol (dronabinol)“ obravnavati kot del besedila priporočila o farmacevtskih pripravkih iz kanabisa in dronabinola. 
               
               
                  
                     (5)
                  
                        Sklep CND 63/14. 
                  https://www.unodc.org/documents/commissions/CND/Drug_Resolutions/2020-2029/2020/Decision_63_14.pdf
                  . 
               
               
                  
                     (6)
                  
                        UL L 335, 11.11.2004, str. 8, kakor je bil spremenjen z Direktivo (EU) 2017/2103 Evropskega parlamenta in Sveta z dne 15. novembra 2017 o spremembi Okvirnega sklepa Sveta 2004/757/PNZ zaradi vključitve novih psihoaktivnih snovi v opredelitev pojma „prepovedana droga“ in razveljavitvi Sklepa Sveta 2005/387/PNZ (UL L 305, 21.11.2017, str. 12). 
               
               
                  
                     (7)
                  
                        Vsa vprašanja in odgovore najdete na spletni strani (stanje 26. novembra) 
                  https://www.unodc.org/documents/commissions/CND/CND_Sessions/CND_63/CRPs/ECN72020_CRP4_V2000845.pdf
                  .
               
               
                  
                     (8)
                  
                        Analiza učinka priporočil SZO o kanabisu in s kanabisom povezanih izdelkih na nadzorne zahteve mednarodnega sistema nadzora nad drogami, 15. junij 2020, Sekretariat INCB. 
               
               
                  
                     (9)
                  
                        Na naslednjem tematskem srečanju, predvidenem 6. in 7. oktobra 2020, se bo razpravljalo o priporočilu SZO glede kanabisa in kanabisove smole. CND bo 8. oktobra organizirala vmesno srečanje, na katerem se bodo zaključile razprave o vseh priporočilih.
               
               
                  
                     (10)
                  
                        COM(2017) 72 final; COM(2018) 31 final; COM(2019) 862 final; COM(2019) 624 in COM(2019) 631.
               
               
                  
                     (11)
                  
                        Svet jih je sprejel 7. marca 2017, 27. februarja 2018, 5. marca 2019 oziroma 17. februarja 2020.
               
               
                  
                     (12)
                  
                        Sodba Sodišča z dne 7. oktobra 2014, Nemčija/Svet, C-399/12, ECLI:EU:C:2014:2258, točka 64. 
               
               
                  
                     (13)
                  
                        Sodba Sodišča z dne 7. oktobra 2014, Nemčija/Svet, C-399/12, ECLI:EU:C:2014:2258, točke 61 do 64. 
               
               
                  
                     (14)
                  
                        Člen 3(7) Konvencije o mamilih, člen 2(7) Konvencije o psihotropnih substancah.
               
               
                  
                     (15)
                  
                        Zbirka pogodb Združenih narodov, zvezek 978, št. 14152.
               
               
                  
                     (16)
                  
                        Zbirka pogodb Združenih narodov, zvezek 1019, št. 14956.
               
               
                  
                     (17)
                  
                        Okvirni sklep Sveta 2004/757/PNZ z dne 25. oktobra 2004 o opredelitvi minimalnih določb glede elementov kaznivih dejanj in kazni na področju nedovoljenega prometa s prepovedanimi drogami (UL L 335, 11.11.2004, str. 8).
               
               
                  
                     (18)
                  
                        Od 1. januarja 2020 je med članicami CND z glasovalno pravico naslednjih 12 držav članic EU: Avstrija, Belgija, Češka, Francija, Hrvaška, Italija, Madžarska, Nemčija, Nizozemska, Poljska, Španija in Švedska. 
               
               
                  
                     (19)
                  
                        
                  https://www.who.int/medicines/access/controlled-substances/UNSG_letter_ECDD41_recommendations_cannabis_24Jan19.pdf?ua=1
                   
               
               
                  
                     (20)
                  
                        Vsa vprašanja in odgovore najdete na spletni strani (stanje 26. novembra) 
                  https://www.unodc.org/documents/commissions/CND/CND_Sessions/CND_63/CRPs/ECN72020_CRP4_V2000845.pdf
                  . 
               
               
                  
                     (21)
                  
                        Analiza učinka priporočil SZO o kanabisu in s kanabisom povezanih izdelkih na nadzorne zahteve mednarodnega sistema nadzora nad drogami, 15. junij 2020, Sekretariat INCB.
               
            
      
    ---documentbreak--- 
      
         
               EVROPSKA KOMISIJA
            Bruselj, 8.12.2020
            COM(2020) 659 final/2
            COM(2020) 659 final of 16.10.2020 downgraded on 8.12.2020.
            PRILOGA
            k
            predlogu sklepa Sveta
            o stališču, ki se v imenu Evropske unije zastopa na ponovno sklicanem triinšestdesetem zasedanju Komisije ZN za droge o vključitvi substanc v tabele v okviru Enotne konvencije o mamilih iz leta 1961, kakor je bila spremenjena s Protokolom iz leta 1972, in Konvencije o psihotropnih substancah iz leta 1971
            
               
         
         
            
               PRILOGA 
            
            
            
               Stališče, ki ga zastopajo države članice, ki so članice Komisije ZN za droge, pri čemer nastopijo skupaj v interesu Unije, na ponovno sklicanem triinšestdesetem zasedanju Komisije ZN za droge 3. in 4. decembra 2020 v zvezi s spremembami področja nadzora substanc:
            
            
            
               (1)kanabis in kanabisovo smolo je treba črtati iz Tabele IV Konvencije o mamilih
                  1
               ; 
            
            
               (2)dronabinol (delta-9-tetrahidrokanabinol) se doda v Tabelo I Konvencije o mamilih in se, če bo to priporočilo sprejeto, črta iz Tabele II Konvencije o psihotropnih substancah; 
            
            
               (3)tetrahidrokanabinol (izomeri delta-9-tetrahidrokanabinola) se doda v Tabelo I Konvencije o mamilih pod pogojem, da CND sprejme priporočilo, da se dronabinol in njegovi stereoizomeri (delta-9-tetrahidrokanabinol) dodajo v Tabelo I Konvencije o mamilih ter se, če bo to priporočilo sprejeto, črtajo iz Tabele I Konvencije o psihotropnih substancah; 
            
            
               (4)izraz „ekstrakti in tinkture“ se črta iz Tabele I Konvencije o mamilih;
            
            
               (5)opomba, ki se glasi „Pripravki, ki vsebujejo pretežno kanabidiol in ne več kot 0,2 % delta-9-tetrahidrokanabinola, niso pod mednarodnim nadzorom“ se ne doda k vnosu za kanabis in kanabisovo smolo v Tabeli I Konvencije o mamilih; SZO se poziva, naj nujno predlaga revidirano priporočilo, da se določi ustrezna raven mednarodnega nadzora nad kanabidiolom, vključno z možnostjo, da se ga izvzame iz takega nadzora;
            
            
               (6)pripravki, proizvedeni s kemično sintezo ali kot pripravek iz kanabisa, ki so opredeljeni kot farmacevtski pripravki z eno ali več drugimi sestavinami na tak način, da delta-9-tetrahidrokanabinola (dronabinola) ni mogoče ponovno osamiti z lahko dostopnimi sredstvi ali v količinah, ki bi lahko pomenile tveganje za javno zdravje, se ne dodajo v Tabelo III Konvencije o mamilih. 
            
            
            
               Države članice lahko sprejmejo skupno glasovanje o priporočilih v zvezi z dronabinolom in tetrahidrokanabinolom, da se zagotovi skladnost pri vključitvi substance v tabele in da se prepreči tveganje, da bi bila substanca vključena v tabele Konvencije o mamilih in Konvencije o psihotropnih substancah.
            
            
         
         
            
                  
                     (1)
                  
                        Še vedno sta navedena v Tabeli I navedene konvencije.